รัฐบาลไทย-ข่าวทำเนียบรัฐบาล-วธ. เปิดสุดยอดชุมชนต้นแบบ “เที่ยวชุมชน ยลวิถี” “บ้านโนนกอก” จังหวัดอุดรธานี ชูซอฟพาวเวอร์ของไทยสู่นานาชาติ สร้างงาน สร้างรายได้ เศรษฐกิจเดิน สังคมดี ประเทศไทยโดดเด่น
วันอังคารที่ 12 มีนาคม 2567
วธ. เปิดสุดยอดชุมชนต้นแบบ “เที่ยวชุมชน ยลวิถี” “บ้านโนนกอก” จังหวัดอุดรธานี ชูซอฟพาวเวอร์ของไทยสู่นานาชาติ สร้างงาน สร้างรายได้ เศรษฐกิจเดิน สังคมดี ประเทศไทยโดดเด่น
วธ. เปิดสุดยอดชุมชนต้นแบบ “เที่ยวชุมชน ยลวิถี” “บ้านโนนกอก” จังหวัดอุดรธานี ชูซอฟพาวเวอร์ของไทยสู่นานาชาติ ชวนสักการะพระธาตุโพนทอง พระธาตุศักดิ์สิทธิ์คู่บ้าน คู่เมืองอุดรธานี  เปิดประสบการณ์งานฝีมือย้อมสีธรรมชาติจากดอกบัวแดง สร้างงาน สร้างรายได้
วธ. เปิดสุดยอดชุมชนต้นแบบ “เที่ยวชุมชน ยลวิถี” “บ้านโนนกอก” จังหวัดอุดรธานี ชูซอฟพาวเวอร์ของไทยสู่นานาชาติ ชวนสักการะพระธาตุโพนทอง พระธาตุศักดิ์สิทธิ์คู่บ้าน คู่เมืองอุดรธานี เรียนรู้ตํานานทอผ้าขิดโบราณ เปิดประสบการณ์งานฝีมือย้อมสีธรรมชาติจากดอกบัวแดง พร้อมลิ้มรสข้าวต้มมัดธัญพืชกลีบบัวแดง 1 จังหวัด 1 เมนู เชิดชูอาหารถิ่น สร้างงาน สร้างรายได้ เศรษฐกิจเดิน สังคมดี ประเทศไทยโดดเด่น
วันที่ 9 มีนาคม 2567 นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีเปิดโครงการพัฒนาต่อยอดทุนทางวัฒนธรรม ส่งเสริมเส้นทางท่องเที่ยววิถีชุมชนสู่ความยั่งยืน ของสุดยอดชุมชนต้นแบบ “เที่ยวชุมชน ยลวิถี” บ้านโนนกอก จังหวัดอุดรธานี โดยมีนายวันชัย คงเกษม ผู้ว่าราชการจังหวัดอุดรธานี นายอภิชาติ พลบัวไข ผู้นําชุมชนคุณธรรมฯ บ้านโนนกอก ผู้บริหารกระทรวงวัฒนธรรม วัฒนธรรมจังหวัดในภาคตะวันออกเฉียงเหนือ หัวหน้าส่วนราชการ ผู้แทนหน่วยงานที่เกี่ยวข้อง และชาวชุมชนคุณธรรมฯ บ้านโนนกอก ณ ลานวัฒนธรรม ชุมชนยลวิถีบ้านโนนกอก ตําบลหนองนาคํา อําเภอเมืองอุดรธานี จังหวัดอุดรธานี
ในโอกาสนี้ ปลัดกระทรวงวัฒนธรรม และคณะร่วมลงพื้นที่เยี่ยมชมแหล่งท่องเที่ยวและเส้นทางท่องเที่ยวเชื่อมโยงในชุมชนบ้านโนนกอก แวะสักการะพระธาตุโพนทอง ตําบลหนองบัว อําเภอเมืองอุดรธานี จังหวัดอุดรธานี ซึ่งเป็นพระธาตุศักดิ์สิทธิ์คู่บ้าน คู่เมืองอุดรธานี สักการะสิ่งศักดิ์สิทธิ์และเยี่ยมชมวัดศิริสุขาภิบาล ซึ่งเป็นสถานที่ที่สมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เสด็จมาทรงตัดหวายลูกนิมิต เมื่อ พ.ศ. 2512 และเยี่ยมชมศูนย์การเรียนรู้และศูนย์ทอผ้าโบราณบ้านโนนกอก ตําบลหนองนาคํา อําเภอเมืองอุดรธานี จังหวัดอุดรธานี จากนั้น เข้าสู่พิธีเปิดงานอย่างมีเอกลักษณ์โดดเด่น คือ การปักดอกบัวแดงบนแท่นลายผ้าหมี่ขิด หนึ่งเดียวที่ไม่เหมือนใคร พร้อมชมการแสดงศิลปวัฒนธรรม มอบเกียรติบัตรให้กับผู้สนับสนุนกิจกรรม 18 หน่วยงาน/องค์กร/บุคคล รวมถึงร่วมเจิมสีผ้าผะเหวด และร่วมพิธีอัญเชิญพระอุปคุต จากนั้นได้เปิดป้ายลานวัฒนธรรม สุดยอดชุมชนต้นแบบ บ้านโนนกอก จังหวัดอุดรธานี อย่างเป็นทางการ สร้างความภาคภูมิใจแก่ชาวชุมชนเป็นอย่างมาก
นางยุพา กล่าวว่า กระทรวงวัฒนธรรม (วธ.) มีพันธกิจสําคัญในการเทิดทูนสถาบันชาติ ศาสนา พระมหากษัตริย์ และทํานุบํารุงศาสนา ศิลปะและวัฒนธรรม ให้มีการรักษา สืบทอดและพัฒนาอย่างยั่งยืน ตลอดจนส่งเสริมการพัฒนาและต่อยอดทุนทางวัฒนธรรมเพื่อสร้างมูลค่าเพิ่มทางเศรษฐกิจ สอดคล้องกับนโยบายของรัฐบาล ที่มุ่งขับเคลื่อนซอฟพาวเวอร์ ของไทยสู่นานาชาติ สร้างความเข้มแข็งให้แก่ระบบเศรษฐกิจฐานรากของชุมชนด้วยการนําทุนทางวัฒนธรรมที่มีอยู่ในชุมชนมาพัฒนาต่อยอด สร้างงาน สร้างรายได้ เศรษฐกิจเดิน สังคมดี ประเทศไทยโดดเด่น เชื่อมโยงสู่การท่องเที่ยวชุมชน ผ่านโครงการชุมชนคุณธรรมน้อมนําหลักปรัชญาของเศรษฐกิจพอเพียง ขับเคลื่อนด้วยพลังบวร ซึ่งดําเนินการมาอย่างต่อเนื่องตั้งแต่ปี 2564 มีชุมชนคุณธรรมทั่วประเทศกว่า 27,000 ชุมชน โดยในปีงบประมาณ พ.ศ. 2566 ได้ดําเนินโครงการคัดเลือก 10 สุดยอดชุมชนต้นแบบ “เที่ยวชุมชน ยลวิถี” เพื่อคัดเลือกชุมชนคุณธรรมฯ ที่มีศักยภาพและความพร้อมด้านการท่องเที่ยวในทุกมิติ จํานวน 10 ชุมชน จากชุมชนใน 76 จังหวัด ซึ่งนับว่าเป็นที่น่ายินดีอย่างยิ่ง ที่ชุมชนคุณธรรมบ้านโนนกอก แห่งนี้ ได้รับการคัดเลือก เป็น 1 ใน 10 สุดยอดชุมชนต้นแบบ “เที่ยวชุมชน ยลวิถี” ประจําปี 2566 ของกระทรวงวัฒนธรรม ซึ่งเป็นที่แน่นอนว่าด้าน วธ. พร้อมจะผลักดันการประชาสัมพันธ์และมีแนวทางขับเคลื่อนให้ชุมชนที่ได้รับการคัดเลือกเป็นที่รู้จัก เกิดการท่องเที่ยวเชิงวัฒนธรรมจากกลุ่มนักท่องเที่ยวทั้งชาวไทยและต่างชาติมากยิ่งขึ้น อาทิ การมอบโล่เชิดชูเกียรติให้แก่ผู้นําชุมชนและผู้ว่าราชการจังหวัดที่ได้รับคัดเลือก สนับสนุนการผลิตและเผยแพร่สื่อโทรทัศน์ ประชาสัมพันธ์สุดยอดชุมชนต้นแบบฯ ให้เป็นที่รู้จักอย่างแพร่หลาย เตรียมพร้อมจัดการอบรมเชิงปฏิบัติการเพื่อพัฒนาศักยภาพด้านการท่องเที่ยวเชิงวัฒนธรรมสร้างสรรค์ของเครือข่ายทางวัฒนธรรมและผู้นําชุมชนฯ ตลอดจนผลักดันการอบรมพัฒนาศักยภาพเด็กและเยาวชนในสุดยอดชุมชนต้นแบบฯ สู่การเป็นสุดยอดนักเล่าเรื่อง “เที่ยวชุมชน ยลวิถี” ซึ่งผลงานของสุดยอดนักเล่าเรื่องฯ จะได้รับการเผยแพร่ประชาสัมพันธ์ผ่านสื่อโทรทัศน์และสื่อออนไลน์เพื่อให้เป็นที่รู้จักในวงกว้างต่อไป
ปลัด วธ. กล่าวอีกว่า ชุมชนคุณธรรมฯ บ้านโนนกอก มีผู้นํา “พลังบวร” และเครือข่าย ขับเคลื่อนที่เข้มแข็ง คนในชุมชนมีความสุข มีความรักสามัคคี มีการอนุรักษ์ สืบสานศิลปวัฒนธรรมของท้องถิ่นอย่างเหนียวแน่น “ชุมชนบ้านโนนกอก” พื้นที่แห่งการทอผ้าโบราณที่ยังคงอนุรักษ์การทอแบบโบราณ ย้อมสีธรรมชาติจากดอกบัวแดง เป็นชุมชนที่ถวายงานเรื่องการทอผ้าโบราณที่มีเรื่องราว มีตํานาน ผสานกับนวัตกรรมสมัยใหม่ที่สร้างให้เกิดมูลค่าและคุณค่าในทุกมิติ มีอาหาร ที่รสชาติอร่อยตกแต่งอย่างวิจิตรสวยงาม มีการแสดงศิลปวัฒนธรรม ประเพณีที่สืบทอดกันมาอย่างงดงาม เหมาะสมกับที่ได้รับรางวัลมากมาย สมดังสโลแกนที่ชุมชนได้ร่วมกันกําหนดขึ้นว่า “เที่ยวโนนกอก ออนซอนอาหารท้องถิ่น สืบสานงานศิลป์ ผ้าพื้นถิ่นย้อมดอกบัวแดง” ทั้งนี้ ชุมชนดังกล่าวพร้อมต้อนรับนักท่องเที่ยวด้วยเส้นทางท่องเที่ยวในมิติศาสนาและวัฒนธรรมอีกมากมาย ได้แก่ ศูนย์ทอผ้าโบราณบ้านโนนกอก วัดใหม่ไชยมงคล สวนตาลคู่ ป้องดินฟาร์มเห็ด พระธาตุโพนทอง วัดศิริสุขาภิบาล (วัดบ้านโก่ย) นาคําวิลล่า นอกจากนี้ ยังมีสถานที่พัก โรงแรม และรีสอร์ท พร้อมต้อนรับอํานวยความสะดวกอีกมากมาย ด้านมัคคุเทศน์ก็มีบริการให้ความรู้และนําชมในสถานที่ท่องเที่ยวสําคัญๆอีกด้วย
ด้านนายวันชัย คงเกษม ผู้ว่าราชการจังหวัดอุดรธานี กล่าวว่า บ้านโนนกอกเป็นชุมชนที่มีชื่อเสียงในการทอผ้าโบราณ ประยุกต์ลวดลายผ้าจากลายหมอนขิดอีสาน ขิดลายนาค ลายกนกประตูโบสถ์วัดบ้านหนองนาคํา ลายขอเล็บแมว และลายขอขิดเกียง นําสายบัวแดง ดอกบัวแดงและเกสรบัวแดง มาย้อมเส้นไหมที่ใช้ทอ ซึ่งดอกบัวแดงที่นํามาย้อม เกิดขึ้นในลําห้วยเชียงรวงที่ไหลผ่านในหมู่บ้านโนนกอก มาผสมผสานแนวคิดเทคนิคสร้างสรรค์ เกิดผืนผ้าขิดที่มีความประณีต และความงดงาม นําโดยนายอภิชาติ พลบัวไข ผู้ใหญ่บ้านโนนกอก พัฒนาให้ปราชญ์ชาวบ้านได้นําภูมิปัญญาการทอผ้าแบบดั้งเดิมของคนในตําบลหนองนาคํา โดยการใช้กี่ทอผ้าโบราณ มาสร้างรายได้ให้แก่ชุมชน มีการจัดตั้งเป็นศูนย์เรียนรู้กลุ่มทอผ้าโบราณบ้านโนนกอก เพื่อเป็นแหล่งเรียนรู้ให้กับเด็กเยาวชน ประชาชนที่สนใจมากกว่า 1,000 คนต่อเดือน
ด้านนายอภิชาติ พลบัวไข ผู้นําชุมชนคุณธรรมฯ บ้านโนนกอก กล่าวว่า “บ้านโนนกอก” เริ่มก่อตั้งในปี พ.ศ. 2558 มีพื้นที่ประมาณ 1,000 ตารางเมตร คนในชุมชนส่วนใหญ่ประกอบอาชีพทํานา เกษตรกร มีการรวมกลุ่มจัดตั้งกลุ่มทอผ้าโบราณบ้านโนนกอก ที่อนุรักษ์การทอผ้าขิด ผ้าไหม ผ้าฝ้าย โดยตนได้เริ่มต้นพัฒนาให้ปราชญ์ชาวบ้านโนนกอก ได้นําภูมิปัญญาการทอผ้าแบบดั้งเดิมของคนในตําบลหนองนาคํา มาสร้างรายได้ให้แก่ชุมชนและ ปัจจุบันได้จัดตั้งเป็นศูนย์เรียนรู้กลุ่มทอผ้าโบราณบ้านโนนกอก มีพิพิธภัณฑ์รวบรวมลายผ้าทอโบราณและหมอนขิดเก่าแก่ เช่น ลายขิดเกียง ซึ่งเป็นลายผ้าห่อคัมภีร์โบราณ รวมถึงผ้าทอโบราณอื่นๆ ที่หาดูได้ยาก มีการสาธิตภูมิปัญญาและการเรียนรู้การมัดย้อม/การย้อมผ้าจากดอกบัวแดง และสายบัวแดง นอกจากนี้ยังมีการสาธิตการห่อข้าวต้มมัดธัญพืชกลีบบัวแดง ซึ่งได้รับการคัดเลือก จากกระทรวงวัฒนธรรม ให้เป็นอาหารประจําจังหวัดอุดรธานี ตามการดําเนินการจัดกิจกรรม “1 จังหวัด 1 เมนู เชิดชูอาหารถิ่น”ประจําปีงบประมาณ พ.ศ. 2566 ในชุมชนมีแหล่งท่องเที่ยวทางวัฒนธรรม และประวัติศาสตร์ คือ พระธาตุโพนทอง ซึ่งเป็นที่สักการะบูชาของชาวขอมในสมัยนั้น ถือเป็นวัดที่มีความสําคัญมีพระพุทธรูปที่โดดเด่นและสวยงามอยู่หลายองค์ เป็นที่เคารพของประชาชนทั้งในจังหวัดและจังหวัดใกล้เคียง